Sindikaat moontlik verantwoordelik vir OTM-ontploffings - Maroela Media
Die Instituut vir Sekerheidstudies (ISS) het Woensdag gesê dit is moontlik dat persone wat vroeër vir transitorooftogte verantwoordelik was, nou OTM'e teiken.
Alhoewel daar 'n groot afname in transitorooftogte is, het die aantal OTM-ontploffings in die Wes-Kaap gestyg, berig EWN. 'n Absa OTM-masjien in Blue Downs is vroeër opgeblaas en die kontant is gesteel. OTM'e in Mitchells Plein en Southfield is verlede week opgeblaas.
Dosyne OTM'e is vroeër in 2012 opgeblaas, meestal in Goodwood.
Johan Burger, navorser van ISS, is oortuig 'n sindikaat is verantwoordelik. "Hierdie tipe sindikate in die Wes-Kaap het nou hul visier op OTM-masjiene gestel. Dit is moontlik dat transitorooftogte net te gevaarlik vir hulle geraak het," het Burger gesê.